ત્યાર બાદ લક્ષ્મી-પ્યારેની જોડીએ એવી સફળતા હાંસલ કરવા માંડી કે ફિલ્મી પંડિતોને પણ સમજ નહોતી પડતી કે શું થઈ રહ્યું છે. ‘શાગીર્દ’, ‘મિલન’, ‘ઈંતકામ’, ‘જીને કી રાહ’, ‘દો રાસ્તે’, ‘મેરે લાલ’, ‘રાજા ઔર રંક’, ‘પ્યાર કિયે જા’ જેવી બે ડઝન ફિલ્મો ૧૯૭૦ પહેલાં જ આવી ગઈ જેનું એક પણ ગીત તમને ઊતરતી કક્ષાનું નહીં લાગે. એ દિવસોની યાદ તાજી કરતાં લક્ષ્મીકાંત ઘણીવાર કહેતા, શરૂમાં જાદુમંતર અને ફેન્ટીસીની ફિલ્મો મળી છતાં અમે કદી સંગીતનું ધોરણ ઊતરવા નથી દીધું. બેનર નાનું હોય કે મોટું, અમે કામમાં કદી કચાશ નથી રહેવા દીધી એટલે જ આ ફિલ્મોમાં સંગીતે પણ અમને પ્રતિષ્ઠા અપાવી. આ ફિલ્મોનાં થોડાં ગીતો જુઓ. ‘ચાહુંગા મૈં તુઝે સાંઝ સવેરે…’, ‘વો હૈ જરા ખફા ખફા…’, ‘સાવન કા મહિના પવન કરે શોર…’, ‘બડી મસ્તાની હૈ મેરી મહેબુબા…’, ‘બિંદિયા ચમકેગી…’, ‘પાયલ કી ઝંકાર રસ્તે રસ્તે…’, ‘મેરા નામ હૈ ચમેલી…’, ‘દિન જવાની કે ચાર યાર…’